IZVEDBENA UREDBA KOMISIJE (EU) 2019/1692

z dne 9. oktobra 2019

o uporabi nekaterih določb o registraciji in souporabi podatkov iz Uredbe (ES) št. 1907/2006 Evropskega parlamenta in Sveta po izteku končnega roka za registracijo snovi v postopnem uvajanju

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 132 Uredbe;

ob upoštevanju naslednjega:

(1) Da bi preprečili preveliko obremenitev organov in fizičnih ali pravnih oseb z delom, povezanim z registracijo snovi, ki so že bile na notranjem trgu, ko je začela veljati Uredba (ES) št. 1907/2006, je v členu 23 navedene uredbe določen prehodni režim za snovi v postopnem uvajanju. Zato so bili določeni različni prehodni roki za registracijo takih snovi. Iz člena 23(3) navedene uredbe izhaja, da je končni rok za registracijo v navedeni prehodni ureditvi potekel 1. junija 2018.

(2) Za zagotovitev enakosti med operaterji na trgu, ki proizvajajo ali dajejo v promet snovi v postopnem uvajanju in snovi, ki niso v postopnem uvajanju, je treba po izteku prehodne ureditve določiti uporabnost določb, ki opredeljujejo ugodne pogoje za registracijo snovi v postopnem uvajanju. Zato bi bilo treba za navedene določbe določiti ustrezen, razumen in jasen končni rok, po katerem se ne bi več uporabljale ali pa bi se uporabljale samo v posebnih okoliščinah.

(3) Člen 3(30) Uredbe (ES) št. 1907/2006 določa pogoje za izračun količin snovi v postopnem uvajanju na leto, ki temeljijo na povprečnem obsegu proizvodnje ali uvoza iz treh predhodnih koledarskih let. Da bi udeležencem na trgu zagotovili dovolj časa, da opravijo potrebne prilagoditve svojih metod za izračun, bi se morali navedeni pogoji, kot prvi ukrep, še naprej uporabljati do določenega končnega roka. Da bi se upoštevala opredelitev „na leto“ iz člena 3(30) Uredbe (ES) št. 1907/2006, je primerno za končni rok določiti konec tega koledarskega leta (31. december 2019).

(4) V skladu z namero zakonodajalca po zmanjšanju morebitnega učinka obveznosti registracije za snovi v manjših količinah člen 12(1)(b) Uredbe (ES) št. 1907/2006 določa manj stroge zahteve po informacijah za registracijo nekaterih snovi v postopnem uvajanju, ki so v majhnih količinah, če ne izpolnjujejo meril iz Priloge III k Uredbi (ES) št. 1907/2006. V skladu s členom 23(3) navedene uredbe je bilo treba navedene majhne količine snovi v postopnem uvajanju registrirati do roka za registracijo 1. junija 2018. Da pa se zagotovi enaka obravnava registracijskih zavezancev, ki registrirajo ali posodobijo svojo dokumentacijo v skladu s členom 12(1)(b), bi bilo treba to določbo kot drugi ukrep še naprej uporabljati po 1. juniju 2018.

(5) Forumi za izmenjavo informacij o snoveh (SIEF) so uradno prenehali delovati 1. junija 2018. Kot tretji ukrep pa bi bilo treba okrepiti obveznosti registracijskih zavezancev glede souporabe podatkov ter jih spodbujati k uporabi podobnih neformalnih komunikacijskih platform in jim tako omogočiti, da izpolnijo svoje stalne obveznosti v zvezi z registracijo in souporabo podatkov na podlagi Uredbe (ES) št. 1907/2006 in Izvedbene uredbe Komisije (EU) 2016/9 (2).

(6) Kot četrti ukrep je primerno določiti, da se od morebitnega registracijskega zavezanca, ki je predhodno registriral snov v postopnem uvajanju v skladu s členom 28 Uredbe (ES) št. 1907/2006, do določenega končnega roka ne sme zahtevati, da sledi postopku poizvedovanja iz člena 26 navedene uredbe, ker je bil cilj postopka poizvedovanja že izpolnjen v okviru predhodne registracije.

(7) Zagotoviti je treba, da so postopki za reševanje sporov glede souporabe podatkov jasno prepoznavni. Pravila o souporabi podatkov iz člena 30 Uredbe (ES) št. 1907/2006 bi bilo zato treba še naprej uporabljati do določenega končnega roka. Po tem končnem roku bi bilo treba uporabljati samo pravila o souporabi podatkov iz členov 26 in 27 navedene uredbe.

(8) Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1 Izračun količin snovi v postopnem uvajanju Posebna metoda za izračun količin snovi v postopnem uvajanju na leto, kakor je določena v členu 3(30) Uredbe (ES) št. 1907/2006, se uporablja samo še do 31. decembra 2019. Registracijski zavezanec po registraciji snovi izračuna svojo količino navedene snovi na koledarsko leto v skladu s členom 3(30) Uredbe (ES) št. 1907/2006.

Člen 2 Zahteve za registracijo nekaterih snovi v postopnem uvajanju, ki so v majhnih količinah Iztek prehodne ureditve za snovi v postopnem uvajanju v Uredbi (ES) št. 1907/2006 ne vpliva na uporabo člena 12(1)(b) navedene uredbe.

Člen 3 Obveznosti v zvezi s souporabo podatkov po registraciji Registracijski zavezanci, vključno s tistimi, ki skupaj z drugimi registracijskimi zavezanci predložijo podatke, po registraciji še naprej izpolnjujejo svoje obveznosti v zvezi s souporabo podatkov na pošten, pregleden in nediskriminatoren način, kakor je opredeljeno v Naslovu III Uredbe (ES) št. 1907/2006 in v Izvedbeni uredbi (EU) 2016/9. V tem okviru lahko registracijski zavezanci uporabijo neformalne komunikacijske platforme, ki so podobne forumom za izmenjavo informacij o snoveh iz člena 29 Uredbe (ES) št. 1907/2006.

Člen 4 Obveznost poizvedovanja in souporaba podatkov za snovi v postopnem uvajanju 1. Če se s pogajanji o souporabi podatkov, opravljenimi v skladu s členom 30 Uredbe (ES) št. 1907/2006, ne doseže sporazuma, se določbe navedenega člena uporabljajo samo do 31. decembra 2019. 2. Predhodne registracije, opravljene v skladu s členom 28 Uredbe (ES) št. 1907/2006, po 31. decembru 2019 ne veljajo več, člena 26 in 27 pa se uporabljata za vse snovi v postopnem uvajanju.

Člen 5 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. oktobra 2019 Za Komisijo Predsednik Jean-Claude JUNCKER

(1) UL L 396 30.12.2006, str. 1.

(2) Izvedbena uredba Komisije (EU) 2016/9 z dne 5. januarja 2016 o skupni predložitvi in souporabi podatkov v skladu z Uredbo (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (UL L 3, 6.1.2016, str. 41).